མི་ནི་ནམ་ཡང་བརྩེ་བས་བསྐྱང་དགོས་པའི་བདག་ཉིད་ཅན་ཞིག་ཡིན་ཞིང་།སློབ་མ་རྣམས་ནི་ན་སོ་མ་སྨིན་ཞིང་སྤྱི་ཚོགས་ཀྱི་འཚོ་བ་ལ་ཆ་རྒྱུས་གསལ་པོ་མེད་པ།དཀར་ནག་གི་དབྱེ་བ་འབྱེད་པའི་ནུས་པ་ཞན་ཞིང་།རིག་པའི་གནས་ལ་རིམ་གྱིས་འཇུག་ཅིང་མི་གཞི་ད་དུང་གཏན་པོ་མ་ཆགས་པར་འཚར་ལོངས་འབྱུང་བཞིན་པའི་མེ་ཏོག་ཞིག་དང་གཉིས་སུ་མ་མཆིས་པས་དེ་བས་ཀྱང་བརྩེ་བས་སྐྱོང་བ་ཤིན་ཏུ་གལ་ཆེ་བས།སློབ་མ་རྣམས་ལ་བརྩེ་བ་ཇི་འདྲ་བ་ཞིག་བཅང་དགོས་པ་གནད་དུ་དྲིལ་ན།སློབ་མའི་མི་གཞི་ལེགས་ལམ་ལ་བཀྲི་བ་དང་།སློབ་མའི་ལུས་སེམས་རིག་གནས་ཀྱིས་སྐྱོང་བ་གཉིས་སུ་འདུས་ཤིང་།དེ་ལས་དང་པོ་ལ་སློབ་མའི་ལུས་སེམས་བདེ་ཞིང་ཐང་བར་སྐྱོང་བ་དང་།སློབ་མའི་མི་གཞི་ལེགས་ལམ་ལ་བཀྲི་བ་གཉིས་ལས།དེ་ལས་དང་པོ་ལ།མི་ནི་སྐྱེས་མ་ཐག་པ་ནས་ཕ་མའི་བྱམས་བརྩེའི་འོག་ཏུ་འཚར་ལོངས་བྱུང་ཞིང་།ཕ་མའི་བྱམས་བརྩེ་ནི་ཉི་མའི་འོད་ཟེར་དང་གཉིས་སུ་མ་མཆིས་པར།ཁྱེའུའི་གཟུགས་གཞི་དང་སེམས་ཁམས་ལྷན་ཅིག་ཏུ་བདེ་ཐང་ངང་འཚར་ལོངས་འབྱུང་བ་ལ་མཐུན་རྐྱེན་ལེགས་པོ་བསྐྲུན་ཏེ།འགྲོ་དུས་ཕ་མའི་མིག་གིས་འཚོ་བ་དང་།ཟ་དུས་ཕ་མས་གང་དགོས་སྦྱིན་པ།ཐ་ན་གཉིད་དུས་ཕ་མས་ཉལ་གོས་བཀབ་སྟེ།བྱམས་བརྩེའི་དྲོད་ཁོལ་གྱི་དབལ་མ་ཡལ་ཞིང་།བཟའ་བཏུང་མངར་མོའི་བཅུད་མ་ཉམས་པར་ལོ་ན་དྲུག་བདུན་ལ་སོན་དུས་སུ།གློ་བུར་དུ་ཕ་མའི་བྱམས་བརྩེའི་རྩིབ་འོག་ནས་སློབ་གྲྭའི་གཞིས་ཁྱིམ་ཆེན་པོ་འདིར་སླེབས་པ་ཡིན་སྟབས།དུས་དེ་ནས་བཟུང་དགེ་རྒན་ནི་ཕ་མའི་སྐུ་ཚབ་ཏུ་གྱུར་ཏེ།སློབ་མ་རྣམས་ལ་འགྲོ་ལུགས་སྟོན་པའི་མ་མ་དང་།ཤེས་རིག་སྟོབ་པའི་སྦྱིན་བདགལུས་སེམས་སྐྱོང་བའི་སྨན་པ་གཅིག་པུར་གྱུར་ཏེ།སློབ་མ་རྣམས་ཀྱིས་དགེ་རྒན་ནི་སློབ་གྲྭའི་ནང་གི་གཉེན་ཉེ་ཁྱད་པར་བ་ཞིག་བཟུང་སྟེ།ཅི་བཤད་དགེ་རྒན་གྱི་ངག་ལ་ཉན།གར་འགྲོ་ན་དགེ་རྒན་གྱི་འགྲོས་ལ་ལྟ།ཐ་ན་སློབ་གྲྭ་དེར་ཅི་བྱེད་ཐམས་ཅད་དགེ་རྒན་དཔེ་རུ་བཟུང་སྟེ།སྐྱིད་ན་ལུས་སེམས་བཅོལ་སའི་གཞི་དང་།སྡུག་ན་དཀའ་ངལ་སེལ་བའི་མགོན་ནི་དགེ་རྒན་ལས་གཞན་དུ་མི་དམིགས་ཕྱིར།སྐབས་དེར་དགེ་རྒན་གྱིས་ཀྱང་བྱིས་པ་དག་གི་རྩེད་གྲོགས་འགྲོ་གྲོགས་གང་ལ་བྱེད་པ་དང་།ཟ་རོགས་འདུག་གྲོགས་སུ་ལ་བསྟེན་པ།བཤད་པའི་སྐད་ཀྱི་གདངས་དང་།རྩེད་དུས་གདོང་གི་འཛུམ་སོགས་ལ་བརྟག་ཅིང་།བྱིས་པ་གར་འགྲོ་ལུ་གུ་འཚོ་འཚོ་དང་།བཟའ་བཏུང་སྤྱོད་ལུགས་ཕ་མས་སྐྱོང་སྐྱོང་ལྟར་གནངས་ཏེ།སློབ་མ་དག་ལ་ཁྱིམ་དང་བྲལ་པའི་སྡུག་མི་འོང་ལ།ཕ་མ་མེད་པའི་ཞད་མ་ལྷུང་ཞིང་།བྱིས་པ་གཞན་གྱི་སྡུག་ཡས་མེད་པ་ཞིག་བྱས་ཏེ།བྱིས་པ་དག་གི་ལུས་སེམས་བདེ་ཞིང་ལྟོགས་སྐོམ་མེད་པར་གཅེས་སྐྱོང་ལེགས་པོ་གནང་དགོས་པའོ།།གཉིས་པ་སློབ་མའི་མི་གཞི་ལེགས་པོ་ཆགས་པ་ནི།གཙོ་བོ་སློབ་མ་དག་གི་རྒྱུད་ལ་ཡོན་ཏན་ལེགས་པོ་ཞིག་འབྱོར་རྒྱུ་དེ་ཡིན་ཞིང་།དེ་ནི་གཙོ་ཆེར་དགེ་རྒན་དག་གི་རིག་གནས་ཆུ་ཚད་དང་།དགེ་རྒན་གྱིས་སློབ་མ་ལ་འཆིང་བའི་བརྩེ་བ་ལ་རག་པས།དགེ་རྒན་ལ་སློབ་མ་སྐྱོང་བྱེད་ཀྱི་ཡོན་ཏན་ཙམ་ཡོད་པས་མི་ཆོག་པར།ཡོན་ཏན་དེ་སློབ་མ་རྣམས་ལ་ངེས་པར་བུམ་པ་གང་བྱོའི་ཚུལ་དུ་སྦྱིན་པའི་སེམས་པ་ལྡན་པ་ལ་བལྟོས་པས།རང་ལ་ཡོན་ཏན་མེད་ན་ལག་པ་སྟོང་སྟོང་དུ་གནས་པ་ཇི་བཞིན་སློབ་མའི་མི་ཚེ་ལ་ཕན་པ་ཡེ་མི་འབྱུང་ཞིང་།ཡོན་ཏན་ཡོད་ཀྱང་དུས་སུ་མ་སྦྱིན་ན་འདི་འདྲའི་དུས་ནི་ཕྱི་རུ་འབྱུང་བ་མ་ཡིན་པས།སློབ་མ་འདི་དག་རིག་གནས་སྦྱང་བའི་སླད་དུ་གནས་འདིར་འདུས་ཤིང་།རང་ཅག་རྣམས་ལ་དགེ་རྒན་དུ་བཀུར་བ་འདི་ལགས་ན།སློབ་མ་མེད་ན་ང་ལ་དགེ་རྒན་ཞེས་པའི་མིང་མི་འབོད་ཅིང་།ད་ལྟར་དགེ་རྒན་ཞེས་པའི་མིང་གིས་བོས་པས་ཡོན་ཏན་སྟོབ་པའི་ནོར་བདག་ཏུ་འགྱུར་དགོས་སྙམ་ནས།རང་གིས་ཤེས་པ་ཕངས་མེད་དུ་སློབ་མར་སྦྱིན་ཞིང་།གནས་སྐབས་སུ་མི་ཤེས་པ་བརྩོན་པས་ཤེས་པར་བསླབས་ཏེ།འཕྲལ་དུ་སློབ་མའི་རྒྱུད་ལ་ཨེ་འབྱོར་གྱི་ཐབས་ལ་བརྩོན་ན།ད་གཟོད་དགེ་སེམས་དང་ལྡན་ཞིང་ཡོན་ཏན་གྱིས་རྒན་པའི་གོ་མིང་དེ་འཐོབ་་འོས་ཤིང་།དེ་ལྟར་བོས་པའི་མིང་དེ་ཡང་སློབ་མ་དག་གི་སེམས་ཀྱི་ཀློང་དུ་དད་པའི་ཤུགས་ཀྱིས་སྐུལ་བའི་ཆོ་ལོ་དོན་དང་མཐུན་པ་ཞིག་ཡིན་པས།སློབ་མ་དག་གིས་དགེ་མིང་འཛིན་པ་རང་ཉིད་ལ་གུས་མི་གུས་དང་།ཇི་ལྟར་གུས་པ་ནི་མཐར་བདས་ན་དགེ་རྒན་དུ་འབོད་པ་རང་གིས་རང་གི་ལུས་པོ་འདི་ལ་རིན་ཐང་ལོན་མ་ལོན་དང་།སློབ་མ་རྣམས་ཇི་ལྟར་སྐྱོང་བའི་བདག་འབྲས་ཉིད་དུ་ངེས་ན།དགེ་རྒན་གྱི་མིང་ཙམ་ཐོགས་ཚད་ཀྱིས་བློ་ལྡན་གྱི་བྱིས་པ་གང་ཡིན་ཚད་ལ།འདི་ནི་ངའི་མཆན་བུ་ཡིན།འདི་ནི་བདག་གི་སློབ་བུ་རེད་ཟེར་ཆོག་པ་ཞིག་མ་ཡིན་པར།ཐོག་མར་ཁ་ནང་ལ་འཁོར་ཏེ་རང་སེམས་ཀྱི་ཀུན་སློང་ལ་བརྟག་ཅིང་།སློབ་མ་དག་གིས་མིག་རིག་རིག་ཤེས་འདོད་ཀྱི་མིག་ཟེར་ཁྱོད་ལ་བཅོལ་པ་ལ།ཁྱོད་ཀྱིས་སློབ་མ་དེ་རིགས་ཅི་ཡིས་བསྐྱངས་ཤིང་།ཇི་ལྟར་བསྐྱངས་པ།དེ་རིགས་ལ་ཕན་པ་ཅི་ཙམ་ཐོགས་པའི་དོན་ལ་ཡང་ཡང་བསམ་སྟེ།ཚེ་འདིར་ལས་ཕོགས་རིན་མེད་དུ་ཟ་བའི་དཀོར་བདག་ཅིག་དང་།ཚེ་ཕྱི་མར་སློབ་མ་རྣམས་ལ་ངོ་མི་གནོང་བ་ཞིག་ཅིས་ཀྱང་བྱ་དགོས་སོ།།